Document ID: /roh_data/filtered/fineweb-2-filterrobots_roh.jsonl.gz/69501

L'otgavel Prix Benevol Grischun va al Repair Café. 15 voluntarias e voluntaris repareschan en quel gratuitamain objects da tut il gener, a Cuira a la Gäuggelistrasse. Cun quai sustegna il Café in tractament persistent da l'ambient, scriva Benevol Grischun en ina communicaziun da medias.
Benevol è in'organisaziun nunguvernamentala ed in post d'intermediaziun per lavur voluntara. Mintg'onn surdat ella in premi per prestaziuns voluntaras e gratuitas excellentas en il Grischun. Il Repair Café Cuira gudogna en la Categoria Persistenza. Purtar san ins apparats electronics, velos u er vestgadira, tenor la communicaziun da medias.
In premi da renconuschientscha va a l'Uniun Staziun Lavin en la Categoria Innovaziun. L'uniun haja cuntanschì dad «enritgir e dar vita a la val muntagnarda». Il Premi spezial 2022 va a la gruppa d'agid Solidaritad cun l'Ucraina a Mustér. La gruppa haja organisà alloschis, rimnà daners ed accumpagnà las fugitivas ed ils fugitivs. Er sch'il sistem d'alloschis è vegnì midà dal chantun suenter sajan trais famiglias alura restadas Mustér.